যদি তা হয়, কোন সুরক্ষিত ক্যান্টনমেন্ট অভ্যন্তরে অন্ধকারের রাত, জন-মানবহীন পার্বতীপুরের এক প্রত্যন্ত গ্রাম, নয়নাভিরাম অপূর্ব আদিবাসী কোন পাহাড় ,পরিত্যক্ত কোন গুদামখানা কিংবা গ্যারেজ টাইপ বাড়ি ভীষণ নির্জন। আপনি আছেন চারদিক পুরাই ফাঁকা, কন্যা-সম মেয়েটি হেঁটে যায় একা একা । তখন? পিতা, রক্ষা কর্তা না পুরুষ? আংকেল, তখন আপনি কী? না সেটি আপনি নিশ্চিত করে বলতে না পারলেও, আমি জানি আপনি চাইলেই এখন মহাপুরুষ হয়ে যেতে পারেন। আপনার কন্যা-সম কাউকে অরক্ষিত অবস্থায় পাওয়া মাত্রই আপনার ‘পৌরুষ জাগিয়া উঠিলে’ কী কী আপনি পারেন তা আপনি জানেন না, আমি তার সবটাই জানি । মেয়েটিকে কিঞ্চিৎ স্পর্শ পূর্বক টানা হেঁচড়ায় ধ্বস্তাধস্তিতে ‘চাহিবা মাত্র ইহার বাহককে, সে যদি দিতে বাধ্য না থাকে’ -অতঃপর যদি তার রক্তপাত পর্যন্ত হয়ে যায় , এবং যদি শেষ কালে সে মরেও যায় , তাহলেও তাতে এমন মহাভারত অশুদ্ধ হয়ে যায় না , আপনি আংকেল , সেটাই বিশ্বাস করেন। কারণ আপনি মনে করেন -যেহেতু আপনি পুরুষ তাই একমাত্র আপনারই আছে ‘খাড়ায়ে পেশাব করার’ অধিকার । তাছাড়া ইতিমধ্যে আপনি এটাও জেনে গেছেন- যদ্যপি আপনি প্রভাবশালী কেউ না হয়েও থাকেন , যদ্যপি রাষ্ট্র যন্ত্রের চালকগণ সকলে ‘নারী’ হয়েও থাকেন , তদ্যপি এই লঘু অপরাধে , আপনার একটি মাত্র গুপ্তকেশও ছিঁড়ে ফেলবার ক্ষমতা রাষ্ট্র রাখে না। কেননা আপনি বিশ্বাস করেন এর জন্য দায়ী নারীর অরক্ষিত পোশাকআশাক , পরিবেশ পরিস্থিতি এবং তার আচরণ , আপনি কেবল উপলক্ষ মাত্র। আপনি মনে করেন যুগে যুগে রাষ্ট্র , প্রাচীন শাসক , রাজা ও রাজ্য-সভাসদগণ পুরুষ শাসিত সমাজের ধারক ও বাহক । আপনার ‘পৌরুষ’ সক্ষমতা আছে কিনা শুধুমাত্র সেটা প্রমাণে ‘রাষ্ট্র’ সক্ষম , কিন্তু আপনি জানেন ‘রাষ্ট্র’ নিজেই তার নিজের ‘পৌরুষ’ সক্ষমতা প্রমাণে অক্ষম। তাই আপনি নিশ্চিত থাকেন , আপনি টেন্সনলেস থাকেন , রাষ্ট্রই আগ বাড়িয়ে এসে আপনার সুরক্ষার দেখভাল সম্পন্ন করে দিয়ে যায়।